Elizabɛt ngɛ weku no ko nɛ a tsɛɛ lɛ ke Maria, nɛ e ji zangmayo. E hi Nazarɛt ma a mi ngɛ Galilea. Yosɛf nɛ e ji kapitɛ ɔ wo Maria si kaa e maa ngɔ lɛ. Benɛ Elizabɛt hɔ ɔ ye nyɔhiɔ ekpa a, bɔfo Gebriɛl ya je e he si kɛ tsɔɔ Maria. Gebriɛl de lɛ ke: ‘Maria, mo he manye. Yehowa jɔɔ mo wawɛɛ.’ Maria nui nɔ́ nɛ Gebriɛl de ɔ sisi. Lɔ ɔ he ɔ, Gebriɛl de lɛ ke: ‘O maa ngɔ hɔ, nɛ o ma fɔ binyumu, nɛ o maa wo lɛ biɛ ke Yesu. E maa ye Matsɛ, nɛ e Matsɛ Yemi ɔ maa hi si kɛ ya neneene.’
Maria de ke: ‘I kɛ nyumu ko ná we bɔmi hyɛ. Kɛ enɛ ɔ ma plɛ kɛ ba mi ha kɛɛ?’ Gebriɛl de lɛ ke: ‘Nɔ́ ko nɔ́ ko be nɛ Yehowa be nyɛe maa pee. Mumi klɔuklɔu maa ba o nɔ, nɛ o ma fɔ binyumu. O weku no Elizabɛt hu hɛɛ hɔ.’ Kɛkɛ nɛ Maria de ke: ‘Yehowa mawayo ji mi. E ba mi ngɛ ye blɔ fa mi kaa bɔ nɛ o de ɔ.’
Maria ya slaa Elizabɛt ngɛ ma ko nɛ ngɛ yoku nɔ. Benɛ Maria nga Elizabɛt ɔ, bimwɔyo ɔ nɛ ngɛ Elizabɛt muklii mi ɔ hua. Mumi klɔuklɔu ba Elizabɛt nɔ nɛ e de ke: ‘Maria, Yehowa jɔɔ mo. E ji he blɔ nɛ i ná kaa ye Nyɔmtsɛ ɔ yayo ba ye we ɔ mi.’ Maria de Elizabɛt ke: ‘I kɛ ye tsui tsuo ngɛ Yehowa yi jee.’ Maria hi Elizabɛt ngɔ nyɔhiɔ etɛ, nɛ e kpale kɛ ho Nazarɛt ya.
Benɛ Yosɛf ba le kaa Maria hɛɛ hɔ ɔ, Yosɛf pee e juɛmi kaa e maa ngmɛɛ Maria he. Se bɔfo ko de lɛ ngɛ nlami mi ke: ‘Koo ye gbeye kaa o maa ngɔ lɛ kɛ pee o yo. E pee we nɔ́ yayami ko.’ Enɛ ɔ he ɔ, Yosɛf ngɔ Maria kɛ pee e yo, nɛ e kɛ lɛ ho we mi ya.
‘Hiɔwe ɔ jio, zugba a nɔ jio, nɔ́ fɛɛ nɔ́ nɛ Yehowa suɔ ɔ, lɔ ɔ e peeɔ.’—La 135:6